ม.หอการค้า เผยดัชนีความเชื่อมั่นผู้บริโภค ธ.ค.อยู่ที่ 76.1 ฟื้นตัวเป็นเดือนที่ 3
ม.หอการค้า เผยดัชนีความเชื่อมั่นผู้บริโภค ธ.ค.อยู่ที่ 76.1 ฟื้นตัวเป็นเดือนที่ 3
7 ม.ค. 2559

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคในเดือน ธ.ค.58 อยู่ที่ระดับ 76.1 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 65.1
ส่วนดัชนีความเชื่อมั่นเกี่ยวกับโอกาสการหางานทำอยู่ที่ 70.9 และดัชนีความเชื่อมั่นเกี่ยวกับรายได้ในอนาคตอยู่ที่ 92.4
ทั้งนี้ ดัชนีความเชื่อมั่นผู้บริโภคปรับตัวดีขึ้นทุกรายการต่อเนื่องเป็นเดือนที่ 3 และดีที่สุดในรอบ 7 เดือน โดยมีปัจจัยบวกจากจากนโยบายกระตุ้นเศรษฐกิจ “ช็อปปิ้งเพื่อชาติ”, ธนาคารแห่งประเทศไทย (ธปท.) ปรับเพิ่ม GDP ในปี 58 เป็น 2.8% จากเดิม2.7% เนื่องจากเศรษฐกิจในไตรมาส 3/58 ขยายตัวสูงกว่าคาด และราคาน้ำมันในประเทศปรับตัวลดลง
ส่วนปัจจัยลบ ได้แก่ ธปท.คาดการณ์ GDP ปี 59 ที่ 3.5% ลดลงจากประมาณการเดิมเล็กน้อย เนื่องจากเศรษฐกิจจีนชะลอตัว, การส่งออกของไทยเดือนพ.ย.ติดลบ 7.4%, ราคาพืชผลทางการเกษตร ยังอยู่ในระดับต่ำ, เงินบาทปรับตัวอ่อนค่า, ผู้บริโภคกังวลสถานการณ์การเมืองระหว่างประเทศ ซึ่งมีผลเชิงลบต่อการฟื้นตัวของเศรษฐกิจโลกและเศรษฐกิจไทยในอนาคต